proxectonos/corpus_dominio_legal_administrativo_tmp huggingface dataset:
ORDE do 18 de decembro de 2012 pola que se dispón o nomeamento dun vogal do Consello de Administración da Autoridade Portuaria de Ferrol-San Cibrao.
Consellería do Medio Rural e do Mar — II. Autoridades e persoal — 28/12/2012

O texto refundido da Lei de portos do Estado e da mariña mercante, Real decreto lexislativo 2/2011, do 5 de setembro, no seu artigo 30 atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída,
Por proposta da Cámara Oficial de Comercio, Industria e Navegación de Ferrol, o nomeamento como vogal no Consello de Administración da Autoridade Portuaria de Ferrol-San Cibrao de Ana Dolores Prego Rodríguez.
Santiago de Compostela, 18 de decembro de 2012
DECRETO 260/2012, do 27 de decembro, polo que se dispón que cese María Cayetana Lado Castro-Rial como directora xeral da Asesoría Xurídica Xeral.
Vicepresidencia e Consellería de Presidencia, Administracións Públicas e Xustiza — II. Autoridades e persoal — 28/12/2012

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do vicepresidente e conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día vinte e sete de decembro de dous mil doce,
Que cese, por petición propia, María Cayetana Lado Castro-Rial, como directora xeral da Asesoría Xurídica Xeral, agradecéndolle os servizos prestados.
Santiago de Compostela, vinte e sete de decembro de dous mil doce
DECRETO 261/2012, do 27 de decembro, polo que se nomea director xeral da Asesoría Xurídica Xeral a Manuel Pillado Quintáns.
Vicepresidencia e Consellería de Presidencia, Administracións Públicas e Xustiza — II. Autoridades e persoal — 28/12/2012

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do vicepresidente e conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día vinte e sete de decembro de dous mil doce,
Nomeo director xeral da Asesoría Xurídica Xeral a Manuel Pillado Quintáns.
Santiago de Compostela, vinte e sete de decembro de dous mil doce
ORDE do 18 de decembro de 2012 pola que se dispón o cesamento dun vogal do Consello de Administración da Autoridade Portuaria de Ferrol-San Cibrao.
Consellería do Medio Rural e do Mar — II. Autoridades e persoal — 28/12/2012

O texto refundido da Lei de portos do Estado e da mariña mercante, Real decreto lexislativo 2/2011, do 5 de setembro, no seu artigo 30 atribúelles ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída,
O cesamento, por proposta da Cámara Oficial de Comercio, Industria e Navegación de Ferrol, de Juan Gato Díaz como vogal no Consello de Administración da autoridade portuaria de Ferrol-San Cibrao, agradecéndolle os servizos prestados.
Santiago de Compostela, 18 de decembro de 2012
ORDE do 21 de decembro de 2012 pola que se establece a porcentaxe que cómpre transferir ao Consello Galego de Procuradores dos Tribunais de Galicia para atender os gastos de funcionamento e infraestrutura dos servizos de representación gratuíta.
Vicepresidencia e Consellería de Presidencia, Administracións Públicas e Xustiza — III. Outras disposicións — 28/12/2012

A Lei 1/1996, do 10 de xaneiro, regula o dereito á asistencia xurídica gratuíta e establece no seu artigo 38 que o Ministerio de Xustiza subvencionará os colexios de procuradores para a implantación e funcionamento dos servizos de asistencia xurídica gratuíta. A través do Real decreto 2166/1994, do 4 de novembro, transferíronselle á Comunidade Autónoma de Galicia as funcións en materia de provisión de medios materiais e económicos para o funcionamento da Administración de xustiza, incluíndo no seu anexo letra B), número 1 c), as relativas á indemnización das actuacións correspondentes á representación por procurador en quenda de oficio ante os órganos xudiciais con sede en Galicia. Estas funcións foron asumidas polo Decreto 394/1994, do 29 de decembro, e asignadas á Consellería de Xustiza, Interior e Administración Local, actualmente atribuídas á Consellería de Presidencia, Administracións Públicas e Xustiza.
En uso das súas competencias, a Xunta de Galicia ditou o Decreto 269/2008, do 6 de novembro, polo que se aproba o Regulamento de asistencia xurídica gratuíta da Comunidade Autónoma de Galicia, modificado polo Decreto 138/2012, do 21 de xuño, e establece no seu artigo 45 que a consellería competente en materia de xustiza determinará anualmente as cantidades que deberán percibir os colexios de procuradores para atender os gastos derivados do funcionamento e infraestrutura colexial que requiren os servizos de asistencia xurídica gratuíta, o que corresponde á Consellería de Presidencia, Administracións Públicas e Xustiza, segundo o Decreto 7/2011, do 20 de xaneiro, polo que establece a estrutura orgánica da Consellería de Presidencia, Administracións Públicas e Xustiza.
En virtude do exposto,
Artigo único
A cantidade destinada para atender os gastos derivados do funcionamento operativo dos servizos colexiais de asistencia xurídica gratuíta fíxase nun oito por cento do importe total devindicado durante o ano 2010 polos colexios de procuradores dos tribunais da Comunidade Autónoma de Galicia, en concepto de representación gratuíta, o que supón un total de 52.209,60 €.
Disposición derradeira primeira
Autorízase o director xeral de Xustiza para ditar as disposicións necesarias para o cumprimento desta orde.
Disposición derradeira segunda
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 21 de decembro de 2012
ORDE do 14 de decembro de 2012 pola que se declara de utilidade pública a Asociación de Empresas de Inserción de Galicia (AEIGA).
Vicepresidencia e Consellería de Presidencia, Administracións Públicas e Xustiza — III. Outras disposicións — 28/12/2012

Por iniciativa das correspondentes asociacións, poderán ser declaradas de utilidade pública aquelas que reúnan os requisitos establecidos no artigo 32 da Lei orgánica 1/2002, do 22 de marzo, reguladora do dereito de asociacións.
O Decreto 157/2008, do 10 de xullo, sobre asunción de funcións da Administración do Estado traspasadas á Comunidade Autónoma de Galicia, mediante o Real decreto 1080/2008, do 30 de xuño, en materia de declaración de utilidade pública de asociacións, asigna estas funcións á Consellería de Presidencia, Administracións Públicas e Xustiza, e establece que será competente para resolver o procedemento de declaración de utilidade pública a persoa titular da Consellería de Presidencia, Administracións Públicas e Xustiza, logo da instrución do procedemento polo órgano correspondente.
Logo de solicitude da Asociación de Empresas de Inserción de Galicia (AEIGA), inscrita no rexistro de asociacións empresariais e sindicais, dependente da Dirección Xeral de Relacións Laborais, foi instruído o expediente polo órgano encargado do rexistro, nos termos establecidos no Real decreto 1740/2003, do 19 de decembro, sobre procedementos relativos a asociacións de utilidade pública, e nel constan a documentación e os informes sinalados na citada norma.
De conformidade cos informes favorables que constan no expediente e coa proposta favorable á declaración de utilidade pública emitida polo órgano instrutor do procedemento,
Declarar de utilidade pública a Asociación de Empresas de Inserción de Galicia (AEIGA).
Contra esta orde, que pon fín á vía administrativa, pódese interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa. Pódese interpoñer con carácter potestativo recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 14 de decembro de 2012
ORDE do 27 de decembro de 2012 pola que se establece a porcentaxe que cómpre transferir ao Consello da Avogacía Galega para atender os gastos de funcionamento e infraestrutura dos servizos de asistencia letrada ao detido e defensa gratuíta.
Vicepresidencia e Consellería de Presidencia, Administracións Públicas e Xustiza — III. Outras disposicións — 28/12/2012

A Lei 1/1996, do 10 de xaneiro, regula o dereito á asistencia xurídica gratuíta e establece, no seu artigo 38, que o Ministerio de Xustiza subvencionará os colexios de avogados para a implantación e o funcionamento dos servizos de asistencia xurídica gratuíta. Polo Real decreto 2166/1994, do 4 de novembro, transferíronselle á Comunidade Autónoma de Galicia as funcións en materia de provisión de medios materiais e económicos para o funcionamento da Administración de xustiza, incluíndo no seu anexo letra B) número 1.c) as relativas á indemnización das actuacións correspondentes á defensa por avogado en quenda de oficio ante os órganos xudiciais con sede en Galicia, e a asistencia letrada ao detido ou preso cando o lugar de custodia estea situado en territorio da comunidade autónoma. Estas funcións foron asumidas polo Decreto 394/1994, do 29 de decembro, e asignadas á Consellería de Xustiza, Interior e Administración Local, actualmente atribuídas á Consellería de Presidencia, Administracións Públicas e Xustiza.
En uso das súas competencias, a Xunta de Galicia ditou o Decreto 269/2008, do 6 de novembro, polo que se aproba o Regulamento de asistencia xurídica gratuíta da Comunidade Autónoma de Galicia, modificado polo Decreto 138/2012, do 21 de xuño, e establece, no seu artigo 45, que a consellería competente en materia de xustiza determinará anualmente as cantidades que deberán percibir os colexios de avogados para atender os gastos derivados do funcionamento e infraestrutura colexial que requiren os servizos de asistencia xurídica gratuíta, o que corresponde á Consellería de Presidencia, Administracións Públicas e Xustiza segundo o Decreto 7/2011, do 20 de xaneiro, polo que establece a estrutura orgánica da Consellería de Presidencia, Administracións Públicas e Xustiza.
En virtude do exposto,
Artigo único
A cantidade destinada para atender os gastos derivados do funcionamento operativo dos servizos colexiais de asistencia xurídica gratuíta fíxase nun 2,96 % do importe total devindicado durante o ano 2010 polos colexios de avogados da Comunidade Autónoma de Galicia, en concepto de asistencia letrada e defensa gratuítas, o que supón un total de trescentos cinco mil cento corenta e sete euros e oitenta e tres céntimos (305.147,83 euros).
Disposición derradeira primeira
Autorízase o director xeral de Xustiza para ditar as disposicións necesarias para o cumprimento desta orde.
Disposición derradeira segunda
A presente orde entrará en vigor o mesmo día da súa publicación no
Diario Oficial de Galicia
.
Santiago de Compostela, 27 de decembro de 2012
RESOLUCIÓN do 19 de decembro de 2012, da Secretaría Xeral de Medios, pola que se dá publicidade aos beneficiarios das axudas concedidas ás empresas que realicen publicacións periódicas escritas integramente en galego.
Vicepresidencia e Consellería de Presidencia, Administracións Públicas e Xustiza — III. Outras disposicións — 31/12/2012

De conformidade co disposto no artigo 15 da Lei 9/2007, do 13 de xuño, de subvencións de Galicia, e no artigo 18 da Resolución do 7 de marzo de 2012, da Secretaría Xeral de Medios, pola que se establecen as bases reguladoras para a concesión de axudas económicas, en réxime de concorrencia non competitiva, dirixidas a empresas que realicen publicacións periódicas escritas integramente en galego, procédese á publicación no anexo das empresas beneficiarias cunha contía igual ou superior a 3.000 €. As de importe inferior publícanse no taboleiro de anuncios da Secretaría Xeral de Medios.
Estas axudas fináncianse con cargo ás aplicacións orzamentarias 04.30.151A.470.0 e 04.30.461A.470.0 dos orzamentos xerais da Comunidade Autónoma de Galicia para o ano 2012.
O que se fai público para xeral coñecemento.
Santiago de Compostela, 19 de decembro de 2012
RESOLUCIÓN do 19 de decembro de 2012, da Secretaría Xeral de Medios, pola que se dá publicidade aos beneficiarios das axudas concedidas ás empresas xornalísticas e de radiodifusión.
Vicepresidencia e Consellería de Presidencia, Administracións Públicas e Xustiza — III. Outras disposicións — 31/12/2012

De conformidade co disposto no artigo 15 da Lei 9/2007, do 13 de xuño, de subvencións de Galicia, e no artigo 19 da Resolución do 16 de maio de 2012, da Secretaría Xeral de Medios, pola que se establecen as bases reguladoras para a concesión de axudas económicas, en réxime de concorrencia non competitiva, destinadas a empresas xornalísticas e de radiodifusión para o ano 2012, procédese á publicación no anexo das empresas beneficiarias cunha contía igual ou superior a 3.000 €. As de importe inferior publícanse no taboleiro de anuncios da Secretaría Xeral de Medios.
Estas axudas fináncianse con cargo ás aplicacións orzamentarias 04.30.151A.470.1 e 04.30.461A.470.1 dos orzamentos xerais da Comunidade Autónoma de Galicia para o ano 2012.
O que se fai público para xeral coñecemento.
Santiago de Compostela, 19 de decembro de 2012
ORDE do 19 de novembro de 2012 pola que se autoriza o cambio de denominación do Instituto de Educación Secundaria de Celanova na provincia de Ourense.
Consellería de Cultura, Educación e Ordenación Universitaria — III. Outras disposicións — 30/11/2012

De conformidade co previsto no artigo 3.1 e 2 do Regulamento orgánico dos institutos de educación secundaria, aprobado polo Decreto 324/1996, do 26 de xullo (
Diario Oficial de Galicia
do 9 de agosto) por proposta da Dirección Xeral de Centros e Recursos Humanos,
Autorizar o cambio de denominación específica do seguinte centro:
Provincia: Ourense.
Concello: Celanova.
Código: 32016625.
Denominación: Instituto de Educación Secundaria de Celanova.
Nova denominación: Instituto de Educación Secundaria
Celanova Celso Emilio Ferreiro
.
Santiago de Compostela, 19 de novembro de 2012
INSTRUCIÓN 4/2012, do 15 de novembro, da Dirección Xeral de Industria, Enerxía e Minas, sobre a tramitación de documentos e proxectos visados polos colexios profesionais.
Consellería de Economía e Industria — III. Outras disposicións — 30/11/2012

O artigo 13 da Lei 2/1974, do 13 de febreiro, engadido pola Lei 25/2009, do 22 de decembro, de modificación de diversas leis para a súa adaptación á Lei sobre o libre acceso ás actividades de servizos e o seu exercicio, regula o contido do visado e configúrao como un instrumento voluntario, aínda que outorga ao Goberno do Estado a potestade de establecer os traballos profesionais que exixirán o visado obrigatorio atendendo á necesaria exixencia dunha relación de causalidade directa entre o traballo profesional e a afectación á integridade física das persoas, e a acreditación de que o visado é o medio de control máis proporcionado.
De acordo coa habilitación legal prevista nas leis 25/2009, do 22 de decembro, e 2/1974, do 13 de febreiro, e en cumprimento do previsto no citado artigo 13 desta lei, desenvolveuse o Real decreto 1000/2010, do 5 de agosto, sobre o visado colexial obrigatorio, no que se determinan os traballos profesionais que, por quedar acreditada a súa necesidade e proporcionalidade entre outras alternativas posibles, obrigatoriamente deben obter o visado colexial, como excepción á liberdade de escolla do cliente.
Por outra parte, os cidadáns teñen, en relación coa utilización dos medios electrónicos na actividade administrativa, o dereito á utilización doutros sistemas de sinatura electrónica admitidos no ámbito das administracións públicas, de conformidade co disposto na alínea h) do artigo 6.2 da Lei 11/2007, do 22 de xuño, de acceso electrónico dos cidadáns aos servizos públicos.
Por todo o exposto, co obxecto de favorecer a transparencia, a seguridade xurídica e a axilidade na tramitación, e tendo en conta que o artigo 37.3 da Lei 16/2010, do 17 de decembro, establece que as instrucións emitidas polos órganos da Administración xeral de Galicia e polas entidades instrumentais públicas non se consideran en ningún caso disposicións ditadas no exercicio da potestade regulamentaria, e o establecido no artigo 21 da Lei 30/1992, do 26 de novembro, esta dirección xeral dita a seguinte instrución para que todo os interesados poidan coñecer os criterios que seguirá a Dirección Xeral de Industria, Enerxía e Minas nesta materia.
Primeiro. As xefaturas territoriais da Consellería de Economía e Industria e as unidades administrativas delas dependentes admitirán o visado electrónico que os colexios profesionais teñan habilitado para o visado de documentos e proxectos.
Segundo. De producirse algunha dificultade ou incidencia, a xefatura territorial correspondente comunicarao de inmediato a este centro directivo co fin de darlle solución, completando ou modificando no que for necesario a operativa empregada.
Santiago de Compostela, 15 de novembro de 2012
CORRECCIÓN de erros. Decreto 215/2012, do 31 de outubro, polo que se regulan os furanchos da Comunidade Autónoma de Galicia.
Consellería de Presidencia, Administracións Públicas e Xustiza — I. Disposicións xerais — 15/11/2012

Advertido erro no Decreto 215/2012, do 31 de outubro, polo que se regulan os furanchos da Comunidade Autónoma de Galicia, publicado no
Diario Oficial de Galicia
nº 216, do 13 de novembro de 2012, cómpre facer a seguinte corrección:
Na páxina 42447, disposición transitoria, punto 2, onde di: «previsto no artigo 9 desta disposición», debe dicir: «previsto no artigo 10 desta disposición».
ORDE do 6 de novembro de 2012 pola que se modifica a Orde do 18 de setembro de 2012 pola que se fai pública a composición dos consellos sociais das universidades de Santiago de Compostela, A Coruña e Vigo.
Consellería de Cultura, Educación e Ordenación Universitaria — II. Autoridades e persoal — 14/11/2012

Mediante a Orde do 18 de setembro de 2012 (DOG do 27 de setembro) fíxose pública a composición dos consellos sociais das universidades de Santiago de Compostela, A Coruña e Vigo.
O artigo 7 da Lei 1/2003, do 9 de maio, dos consellos sociais do Sistema universitario de Galicia, establece que o Consello Social estará integrado por un máximo de vinte e oito membros. Polo tanto, serán membros do Consello Social, elixidos en representación dos intereses sociais, entre outros, dous membros designados polos sindicatos máis representativos no territorio da Comunidade Autónoma de Galicia e un membro designado polas corporacións dos concellos en que se localizan os campus.
O 30 de outubro de 2012 o presidente do Consello Social da Universidade de Vigo comunica ao conselleiro de Cultura, Educación e Ordenación Universitaria que, mediante decreto da Alcaldía de Pontevedra, foi designado César Enrique Martínez Gómez como membro do Consello Social en representación do Concello de Pontevedra, en substitución de Agustín Fernández González.
O 31 de outubro de 2012, o presidente do Consello Social da Universidade de Santiago de Compostela comunica a designación de Francisco Xesús Anxo Louzao Rodríguez como representante da Confederación Intersindical Galega (CIG) en substitución, por renuncia, de Marta Ferreiro Fernández, e achega tamén a declaración de incompatibilidade establecida no artigo 12.e) da Lei 1/2003, do 9 de maio.
De acordo co artigo 10 da citada Lei 1/2003 e co Decreto 103/2012, do 22 de marzo, polo que se regula o procedemento para a designación dos representantes de organizacións sindicais nos consellos sociais das universidades do SUG, os membros do Consello Social que cesen por renuncia continuarán nas súas funcións ata a toma de posesión dos novos membros e, en todo caso, o membro substituído entenderase nomeado polo período que reste do anterior mandato.
O artigo 7.4 da citada Lei 1/2003, do 9 de maio, establece que os acordos de designación de membros do Consello Social serán comunicados ao conselleiro competente en materia universitaria, quen procederá ao seu nomeamento mediante orde da súa consellería.
Por todo iso,
Artigo 1
Nomear a César Enrique Martínez Gómez como membro do Consello Social da Universidade de Vigo en representación do Concello de Pontevedra, en substitución de Agustín Fernández González.
Artigo 2
Nomear a Francisco Xesús Anxo Louzao Rodríguez como representante da Confederación Intersindical Galega (CIG) no Consello Social da Universidade de Santiago de Compostela en substitución, por renuncia, de Marta Ferreiro Fernández.
Disposición derradeira
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 6 de novembro de 2012
RESOLUCIÓN do 8 de novembro de 2012, da Secretaría Xeral para o Turismo, pola que se modifica a do 22 de maio pola que se establecen as bases reguladoras para a concesión, en réxime de concorrencia competitiva, das subvencións a establecementos de turismo rural, establecementos hoteleiros, apartamentos e vivendas turísticas, campamentos de turismo, axencias de viaxes, cafetarías, bares, restaurantes e empresas de servizos turísticos complementarios, nos procesos de certificación, seguimento e renovación das correspondentes normas UNE co obxecto da obtención e/ou o mantemento da marca Q de calidade turística do Instituto para a Calidade Turística Española (ICTE), e se procede á súa convocatoria para o ano 2012, cofinanciadas polo Fondo Europeo de Desenvolvemento Rexional no marco do programa operativo Feder Galicia 2007-2013.
Consellería de Presidencia, Administracións Públicas e Xustiza — III. Outras disposicións — 14/11/2012

A Resolución do 22 de maio de 2012 establece as bases reguladoras para a concesión, en réxime de concorrencia competitiva, de subvencións a establecementos de turismo rural, establecementos hoteleiros, apartamentos e vivendas turísticas, campamentos de turismo, axencias de viaxes, cafetarías, bares, restaurantes e empresas de servizos turísticos complementarios, nos procesos de certificación, seguimento e renovación das correspondentes normas UNE co obxecto da obtención e/ou o mantemento da marca Q de calidade turística do Instituto para a Calidade Turística Española (ICTE), e se procede á súa convocatoria para o ano 2012 (TU970A), publicada no DOG nº 101, do 29 de maio. No artigo 17 das bases reguladoras establécese o prazo para presentar a documentación xustificativa ata o 30 de novembro de 2012.
Tendo en conta a data de convocatoria das axudas, o elevado número de solicitudes presentadas e o elevado número de requirimentos que foi necesario realizar co obxecto de que as persoas interesadas emendaran a documentación inicialmente presentada fixeron que non fose posible resolver a convocatoria coa antelación necesaria para que as entidades beneficiarias poidan xustificar adecuadamente as accións subvencionadas dentro do prazo establecido no artigo 17 do anexo I das bases reguladoras, sendo necesario amplialo para que se poidan realizar adecuadamente as accións previstas.
En virtude do exposto anteriormente, e en uso das facultades que teño atribuídas polo Decreto 12/2012, do 4 de xaneiro, polo que se establecen os órganos superiores e de dirección dependentes da Presidencia da Xunta de Galicia, e polo Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, que desconcentra na Secretaría Xeral de Turismo a competencia para a aprobación das bases, a convocatoria e a resolución das axudas e subvencións do seu respectivo ámbito de competencia,
Artigo único
Amplíase o prazo de xustificación da acción subvencionada ata o 30 de decembro de 2012.
Disposición derradeira
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 8 de novembro de 2012
CORRECCIÓN de erros. Resolución do 15 de outubro de 2012, da Secretaría Xeral Técnica da Consellería de Economía e Industria, pola que se dá publicidade aos convenios de colaboración subscritos por esta consellería no segundo cuadrimestre do ano 2012.
Consellería de Economía e Industria — III. Outras disposicións — 15/11/2012

Advertido erro na dita resolución, publicada no Diario Oficial de Galicia nº 209, do venres 2 de novembro de 2012, cómpre efectuar a siguinte corrección:
No anexo á resolución, na páxina 41109, na segunda fila da táboa, onde di: «2.400.000,00 €», debe dicir: «0,00 €».
ORDE do 15 de novembro de 2012 pola que se incrementa a dotación orzamentaria da Orde do 25 de xaneiro de 2012 pola que se regula a aplicación dos pagamentos directos á agricultura e á gandaría, e das axudas ao desenvolvemento rural para a utilización sustentable das terras agrícolas no ano 2012.
Consellería do Medio Rural e do Mar — III. Outras disposicións — 26/11/2012

A Orde da Consellería do Medio Rural e do Mar do 25 de xaneiro de 2012 (DOG nº 21, do 31 de xaneiro) regula o procedemento para a solicitude, tramitación e concesión, para o ano 2012, das axudas previstas dentro do réxime do pagamento único e doutros réximes de axuda directa á agricultura e á gandaría, e das axudas ao desenvolvemento rural para a utilización sustentable das terras agrícolas no ano 2012.
Na súa disposición adicional primeira, parágrafo 1, precísanse as aplicacións orzamentarias e o importe económico previsto para o financiamento das ditas axudas e, no seu parágrafo 3, sinálase que as dotacións iniciais se poderán incrementar, se for procedente, tramitando o expediente de modificación de crédito oportuno.
Coa finalidade de poder amparar todas as solicitudes das axudas especificadas no título III, capítulo II, da orde, relativas ás axudas ao desenvolvemento rural para a utilización sustentable das terras, indemnización compensatoria, financiadas polo Fondo Europeo Agrícola de Desenvolvemento Rural (Feader) e xestionadas polo Fondo Galego de Garantía Agraria, e posto que a dotación inicial resulta insuficiente, foi autorizado o correspondente expediente de ampliación de crédito, polo que cómpre, mediante esta orde, incrementar a dotación orzamentaria consignada inicialmente para a concesión das mencionadas axudas.
En consecuencia, e de conformidade co disposto na Lei 9/2007, do 13 de xuño, de subvencións de Galicia,
Artigo único
1. A dotación orzamentaria prevista para as axudas especificadas no título III, capítulo II, da Orde do 25 de xaneiro de 2012 (DOG nº 21, do 31 de xaneiro), conforme a disposición adicional primeira, parágrafo 1, letra b) da dita orde, increméntase no importe de 2.500.000 euros, e con cargo á aplicación 13.80.712B.772.1, indemnizacións compensatorias, dos orzamentos da Comunidade Autónoma de Galicia para 2012.
2. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposición adicional única
O incremento de crédito previsto no artigo único desta orde non afecta o prazo de presentación de solicitudes establecido na devandita Orde do 25 de xaneiro de 2012 (DOG nº 21, do 31 de xaneiro).
Disposición derradeira
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 15 de novembro de 2012
RESOLUCIÓN do 8 de novembro de 2012, da Dirección Xeral de Relacións Laborais, pola que se ordena o rexistro, o depósito e a publicación no Diario Oficial de Galicia do acordo da comisión negociadora do convenio colectivo galego de editoriais.
Consellería de Traballo e Benestar — III. Outras disposicións — 26/11/2012

Visto o acordo subscrito pola comisión negociadora do convenio colectivo galego de editoriais o 10 de outubro de 2012, e de conformidade co disposto no artigo 90.2 e 3 do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 713/2010, do 28 de maio, sobre rexistro e depósito de convenios e acordos colectivos de traballo.
A Dirección Xeral de Relacións Laborais
Primeiro. Ordenar o seu rexistro e depósito no Rexistro de Convenios e Acordos Colectivos de Traballo da Comunidade Autónoma de Galicia, creado mediante Orde do 29 de outubro de 2010 (DOG nº 222, do 18 de novembro).
Segundo. Dispoñer a súa publicación no
Diario Oficial de Galicia
.
Santiago de Compostela, 8 de novembro de 2012
En Vigo, na sede de Editorial Galaxia, ás 17.00 horas do día 10 de outubro de 2012, coa asistencia de Pilar Sampil Sánchez, Manuel Gándara Armada e Carlos del Pulgar Sabin, en representación da Asociación Galega de Editores, e de Helena Pérez Fernández, Fernando Fernández González e Jesús Costa Argibay, en representación do sindicato Confederación Intersindical Galega (CIG), celébrase a reunión da comisión negociadora do convenio galego de editoriais coa seguinte orde do día:
1º Constitución da mesa negociadora do convenio.
2º Negociación.
3º Varios.
1º Constitución da mesa negociadora do convenio.
Ambas as partes recoñécense capacidade decisoria na negociación deste convenio colectivo. A mesa negociadora do convenio galego de editoriais queda formalmente constituída por tres membros da Asociación Galega de Editores e tres membros da Confederación Intersindical Galega, representados polas persoas anteriormente mencionadas.
2º Negociación.
Ambas as partes, ante a dificultade actual do sector editorial galego como consecuencia da crise económica en xeral, acordan o mantemento na súa totalidade do texto e as retribucións salariais do convenio colectivo galego de editoriais existentes en 31 de decembro de 2011, durante o período do 1 de xaneiro de 2012 ao 31 de decembro de 2012.
3º Varios.
A comisión negociadora do convenio galego de editoriais delega en Breixo Lousada Valdés (47355398-P) o rexistro do acordo de prórroga durante o ano 2012 do convenio colectivo galego de editoriais, ante a autoridade correspondente.
RESOLUCIÓN do 8 de novembro de 2012 pola que se publica o tipo de xuro para as operacións acollidas ás bases reguladoras das axudas do Igape para a habilitación de liñas de financiamento subsidiado para microempresas, proxectos emprendedores e investimentos das pemes para a mellora competitiva na Comunidade Autónoma de Galicia, instrumentadas mediante convenio de colaboración entre o Instituto Galego de Promoción Económica (Igape), as sociedades de garantía recíproca e as entidades de crédito adheridas (programa Re-Imaxina).
Instituto Galego de Promoción Económica — III. Outras disposicións — 22/11/2012

Mediante Resolución do 15 de xuño de 2012 publicouse o Acordo do Consello de Dirección do Instituto Galego de Promoción Económica que aprobou as bases reguladoras das axudas do Igape para a habilitación de liñas de financiamento subsidiado para microempresas, proxectos emprendedores e investimentos das pemes para a mellora competitiva na Comunidade Autónoma de Galicia, instrumentadas mediante convenio de colaboración entre o Instituto Galego de Promoción Económica (Igape), as sociedades de garantía recíproca e as entidades de crédito adheridas (programa Re-Imaxina), e procedeuse á súa convocatoria para o exercicio 2012, en réxime de concorrencia non competitiva (DOG nº 120, do 25 de xuño de 2012).
De conformidade co artigo 7.1. das ditas bases, na liña denominada «microcréditos», o tipo de xuro fixo a que se formalizarán as novas operacións será obxecto de revisión cando se produza unha variación significativa do euríbor. Para ter en conta variacións significativas ao longo do ano, farase unha actualización cada vez que a media do euríbor a un ano calculado sobre os tres meses anteriores máis un diferencial de 2,5 puntos porcentuais, se desvíe máis dun 10 % do tipo en vigor. Este novo tipo, que será o resultado de engadir á media dos últimos tres meses do euríbor a un ano un diferencial de 2,5 puntos porcentuais, será, se for o caso, obxecto de notificación ás entidades de crédito adheridas e de publicación no Diario Oficial de Galicia, e entrará en vigor para as operacións que se formalicen a partir da data de publicación.
Visto o exposto e unha vez verificados os datos relativos á evolución do euríbor durante o período establecido en cada convenio, e en virtude das facultades que teño conferidas,
Primeiro. O tipo de xuro nominal anual fixo a que se formalizarán as operacións de financiamento na liña denominada «microcréditos», ao abeiro das bases reguladoras das axudas do Igape para a habilitación de liñas de financiamento subsidiado para microempresas, proxectos emprendedores e investimentos das pemes para a mellora competitiva na Comunidade Autónoma de Galicia, instrumentadas mediante convenio de colaboración entre o Instituto Galego de Promoción Económica (Igape), as sociedades de garantía recíproca e as entidades de crédito adheridas (programa Re-Imaxina) (DOG nº 120, do 25 de xuño de 2012), será de 3,256 puntos porcentuais.
Segundo. As entidades financeiras deberán comunicar aos beneficiarios dos préstamos subvencionados a variación do tipo de xuro.
Santiago de Compostela, 8 de novembro de 2012
RESOLUCIÓN do 31 de outubro de 2012, da Xefatura Territorial de Lugo, pola que se procede á publicación das subvencións concedidas ao abeiro da Resolución do 3 de xullo de 2012, pola que se regulan as bases que rexerán o procedemento de concesión de axudas económicas destinadas a fomentar o asociacionismo e a participación das mulleres, cofinanciadas polo FSE, e se procede á súa convocatoria para o ano 2012.
Consellería de Presidencia, Administracións Públicas e Xustiza — III. Outras disposicións — 22/11/2012

De conformidade co disposto no artigo 15.1 da Lei 9/2007, do 13 de xuño, de subvencións de Galicia, e no artigo 23.2 da Resolución do 3 de xullo de 2012, pola que se regulan as bases que rexerán o procedemento de concesión de axudas económicas destinadas a fomentar o asociacionismo e a participación das mulleres, cofinanciadas polo FSE, procédese á publicación das subvencións concedidas ao abeiro da citada resolución.
A finalidade destas axudas é fortalecer e consolidar o movemento asociativo de mulleres, por ser un elemento indispensable na promoción da igualdade de oportunidades, a través das seguintes liñas:
a) Liña 1: consolidación do movemento asociativo, destinada a compensar gastos correntes que orixine o mantemento e funcionamento das asociacións de mulleres e as súas federacións.
b) Liña 2: promoción de hábitos de vida saudable, destinada a compensar gastos correntes e/ou de persoal producidos polo desenvolvemento de actividades destinadas a esta finalidade.
c) Liña 3: promoción de accións de prevención da violencia de xénero así como de atención (protección, asistencia e/ou acompañamento) a mulleres que a sofren, destinadas a compensar gastos correntes e/ou de persoal producidos polo desenvolvemento de programas dirixidos a calquera destas finalidades.
Crédito orzamentario: 29.591,84 euros.
Partida orzamentaria: 04.40.313B.480.0.
Procedemento: SI437A.
Entidades beneficiarias da subvención e importe concedido a cada unha delas: ver anexo.
Lugo, 31 de outubro de 2012
Liña 1.
Liña 2.
Liña 3.
ORDE do 14 de novembro de 2012 pola que se dispón o cesamento dun vogal do Consello de Administración da Autoridade Portuaria de Marín e Ría de Pontevedra.
Consellería do Medio Rural e do Mar — II. Autoridades e persoal — 22/11/2012

O texto refundido da Lei de portos do Estado e da mariña mercante, Real decreto lexislativo 2/2011, do 5 de setembro, no seu artigo 30, atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída,
O cesamento, por petición propia, de José Manuel Cores Tourís como vogal no Consello de Administración da Autoridade Portuaria de Marín e Ría de Pontevedra, agradecéndolle os servizos prestados.
Santiago de Compostela, 14 de novembro de 2012
RESOLUCIÓN do 6 de novembro de 2012, da Dirección Xeral de Relacións Laborais, pola que se dispón a inscrición no rexistro e a publicación, no Diario Oficial de Galicia, do acordo da Comisión Paritaria do Convenio colectivo do sector de axuda a domicilio da Comunidade Autónoma de Galicia, relativo ao cumprimento da resolución da sentenza ditada polo Tribunal Superior de Xustiza de Galicia no procedemento de conflito colectivo derivado da reclamación do incremento salarial para o ano 2012.
Consellería de Traballo e Benestar — III. Outras disposicións — 21/11/2012

Visto o acordo subscrito, con data do 29 de outubro de 2012, pola Comisión Paritaria do Convenio colectivo do sector de axuda a domicilio da Comunidade Autónoma de Galicia, polo que se lle dá cumprimento á resolución da sentenza ditada polo TSXG, con data do 19 de setembro de 2012, no procedemento de conflito colectivo derivado da reclamación do incremento salarial para o ano 2012 para os traballadores incluídos no ámbito persoal do II Convenio colectivo para a actividade de axuda a domicilio na Comunidade Autónoma de Galicia, e de conformidade co disposto no artigo 90.2 e 3 do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo, esta Dirección Xeral de Relacións Laborais
Primeiro. Ordenar a inscrición do dito acordo no Rexistro Xeral de Convenios desta dirección xeral.
Segundo. Remitir o texto orixinal ao correspondente servizo deste centro directivo.
Terceiro. Dispor a súa publicación no Diario Oficial de Galicia.
Santiago de Compostela, 6 de novembro de 2012
En Santiago de Compostela, ás 11.00 horas do 29 de outubro de 2012, na sede do Consello Galego de Relacións Laborais, reúnense as persoas que a seguir se sinalan:
O motivo da presente xuntanza é darlle cumprimento á resolución da sentenza ditada polo TSXG con data do 19 de setembro de 2012, no procedemento de conflito colectivo derivado da reclamación do incremento salarial para o ano 2012 para os traballadores incluídos no ámbito persoal do II Convenio colectivo para a actividade de axuda a domicilio na Comunidade Autónoma de Galicia, por tanto, acórdase o seguinte:
Primeiro. Táboas salariais para o ano 2012.
Segundo. Facúltase o persoal habilitado do Consello Galego de Relacións Laborais para levar a cabo os trámites de rexistro, depósito e publicación das presentes táboas perante a autoridade laboral.
A parte empresarial solicita que conste expresamente na acta que a sinatura destas táboas non supón deixar sen efecto a denuncia do convenio colectivo efectuada no seu día.
E non tendo máis asuntos que tratar, remata a xuntanza ás 12.00 horas, no lugar e na data sinalados, e asinan a presente acta por duplicado exemplar en proba de conformidade.
CORRECCIÓN de erros. Resolución do 20 de decembro de 2011, da Dirección Xeral de Desenvolvemento Pesqueiro, pola que se lles dá publicidade ás bolsas concedidas ao abeiro da Orde do 24 de xuño de 2011 pola que se establecen as bases reguladoras e se procede á convocatoria de bolsas de formación en réxime de empresa tutelada para os titulados en ciclos formativos de acuicultura, que se tramita como gasto financiable para levar a cabo unha actividade elixible dentro do Programa operativo Fondo Social Europeo Galicia 2007-2013.
Consellería do Medio Rural e do Mar — III. Outras disposicións — 21/11/2012

Advertidos erros na dita resolución, publicada no
Diario Oficial de Galicia
número 10, do 16 de xaneiro de 2012, cómpre facer a seguinte corrección:
Na páxina 2546, ao final do título é necesario engadir: «..., eixe 3 e tema prioritario 72, cunha taxa de cofinanciamento do 80 %».
CORRECCIÓN de erros. Resolución do 11 de abril de 2012, da Dirección Xeral de Desenvolvemento Pesqueiro, pola que se dá publicidade ás axudas concedidas ao abeiro da Orde do 10 de xuño de 2011, pola que se establecen as bases reguladoras para a concesión, en réxime de concorrencia competitiva, das axudas para estudos náutico e marítimo-pesqueiros dependentes da Consellería do Mar, durante o curso académico 2010-2011, como unha actividade elixible dentro do marco do Programa operativo Fondo Social Europeo Galicia 2007-2013.
Consellería do Medio Rural e do Mar — III. Outras disposicións — 21/11/2012

Advertidos erros na dita resolución, publicada no
Diario Oficial de Galicia
número 77, do 23 de abril de 2012, cómpre facer a seguinte corrección:
Na páxina 14761, ao final do título é necesario engadir: «..., eixe 3 e tema prioritario 72, cunha taxa de cofinanciamento do 80 %».
DECRETO 223/2012, do 15 de novembro, polo que se aproba o cambio de titularidade das estradas provinciais OU-0358 ramal a Berán de Arriba e da estrada OU-0351 San Clodio-Cuñas en prol do Concello de Leiro.
Consellería de Medio Ambiente, Territorio e Infraestruturas — III. Outras disposicións — 23/11/2012

Segundo o teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da Comunidade Autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada lei de estradas dispón no artigo 54 que as estradas autonómicas ou provinciais ou os treitos determinados delas en que a circulación adquira características urbanas, se entregarán aos respectivos concellos. O expediente promoverase por proposta do concello ou da Administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
O Concello de Leiro solicitou á Deputación Provincial de Ourense os cambio de titularidade das estradas provinciais OU-0358 ramal a Berán de Arriba e da OU-0351 San Clodio-Cuñas desde o p.q. 0+000 ao p.q. 0+1,165.
Ao amparo das previsións legais, o Pleno da Corporación Provincial de Ourense acordou o cambio de titularidade en prol do Concello de Leiro das seguintes estradas:
– OU-0358 ramal a Berán de Arriba.
– OU-0351 San Clodio-Cuñas desde o p.q. 0+000 ata o p.q. 0+1,165.
Polo exposto, consonte o previsto na Lei 4/1994, do 14 de setembro, de estradas de Galicia, despois do acordo entre as administracións afectadas, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia na súa reunión do día quince de novembro de dous mil doce,
Artigo 1
Apróbase o cambio de titularidade en prol do Concello de Leiro das seguintes estradas:
– OU-0358 ramal a Berán de Arriba.
– OU-0351 San Clodio-Cuñas desde o p.q. 0+000 ata o p.q. 0+1,165.
Artigo 2
En aplicación do artigo 4 da Lei 4/1994, do 14 de setembro, de estradas de Galicia, as entidades locais, no marco das súas competencias e de acordo cos correspondentes plans de estradas, aprobarán a relación de estradas da súa titularidade. De acordo co exposto, o Concello de Leiro deberá incorporar ao seu Plan de estradas a vía a que se refire este decreto.
Artigo 3
A entrega da vía formalizarase no prazo dos dous meses seguintes á publicación deste decreto no
Diario Oficial de Galicia
.
Artigo 4
Corresponden ao Concello de Leiro, a partir da formalización da entrega, todas as actividades de xestión, mantemento, conservación e explotación da vía, así como o exercicio das funcións de disciplina viaria e calquera outra que puider corresponderlle como nova Administración titular da estrada.
Disposición derradeira
Este decreto producirá efectos desde o día seguinte ao da súa publicación no
Diario Oficial de Galicia
.
Santiago de Compostela, quince de novembro de dous mil doce
RESOLUCIÓN do 5 de novembro de 2012, da Dirección Xeral de Xustiza, pola que se aproban as listaxes definitivas das solicitudes admitidas e excluídas do programa correspondente ás axudas do Fondo de Acción Social do ano 2012 para o persoal ao servizo da Administración de xustiza destinado na Comunidade Autónoma de Galicia.
Consellería de Presidencia, Administracións Públicas e Xustiza — III. Outras disposicións — 23/11/2012

Rematados os traballos da repartición do Fondo de Acción Social para o ano 2012, e de conformidade co establecido no punto 5 –procedemento– das condicións xerais da convocatoria de acción social do ano 2012 respecto dos criterios de repartición deste fondo para o exercicio 2012 entre o persoal ao servizo da Administración de xustiza nesta comunidade autónoma, ao cal se lle deu publicidade por medio da Resolución do 8 de xuño de 2012, da Dirección Xeral de Xustiza, publicada no
Diario Oficial de Galicia
nº 127, do 4 de xullo; unha vez transcorrido o prazo de alegacións previsto no punto segundo da Resolución do 9 de setembro de 2012 pola que se aprobaban as listaxes provisionais (DOG nº 179, do 19 de setembro), esta dirección xeral
Primeiro. Aprobar as listaxes definitivas das solicitudes admitidas e excluídas do programa III (axuda discapacidades) correspondente ás axudas do Fondo de Acción Social do ano 2012 para o persoal ao servizo da Administración de xustiza destinado na Comunidade Autónoma de Galicia.
En aplicación da Lei orgánica de protección de datos de carácter persoal, a admisión ou a exclusión dos solicitantes do programa III (axuda discapacidades) comunicaráselles persoalmente aos interesados.
Segundo. Contra esta resolución, que esgota a vía administrativa, poderá interporse recurso de reposición ante a Dirección Xeral de Xustiza no prazo dun mes, ou ben poderá ser impugnada directamente ante o xulgado do contencioso-administrativo competente no prazo de dous meses, ambos os dous prazos contados a partir do día seguinte ao da publicación da presente resolución, de acordo co previsto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 14, 25 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 5 de novembro de 2012
DECRETO 218/2012, do 15 de novembro, polo que se dispón que cese José Santiago Camba Bouzas como secretario xeral da Emigración.
Consellería de Presidencia, Administracións Públicas e Xustiza — II. Autoridades e persoal — 19/11/2012

En virtude do establecido nos artigos 4.13º e 34.2º da Lei 1/1983, do 22 de febreiro, de normas reguladoras da Xunta e da súa Presidencia, e 26 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día quince de novembro de dous mil doce,
Que cese, por pasar a outro destino, José Santiago Camba Bouzas como secretario xeral da Emigración, agradecéndolle os servizos prestados.
Santiago de Compostela, quince de novembro de dous mil doce